‘กบข.’ชิมลางอสังหาฯโลก เป้ากำไร10%
กบข.ดิ้นหาผลตอบแทนเพิ่ม ประเดิมลงทุนอสังหาริมทรัพย์ต่างประเทศ 250 ล้านเหรียญสหรัฐ ครึ่งปีหลังหวังกำไร 10%
25 เม.ย. 2555

กบข.ดิ้นหาผลตอบแทนเพิ่ม ประเดิมลงทุนอสังหาริมทรัพย์ต่างประเทศ 250 ล้านเหรียญสหรัฐ ครึ่งปีหลังหวังกำไร 10%
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ในช่วงครึ่งหลังของปีนี้ กบข.มีแผนที่จะเริ่มลงทุนในอสังหาริมทรัพย์โลกประมาณ 2% หรือคิดเป็นเม็ดเงินประมาณ 250 ล้านเหรียญสหรัฐ หรือประมาณ 7,750 ล้านบาท โดยลงทุนผ่านกองทุนอสังหาริมทรัพย์และต้องการผลตอบแทนไม่ต่ำกว่า 10%
ปัจจุบัน กบข.ลงทุนเฉพาะอสังหาริมทรัพย์ในประเทศสัดส่วน 3.91% คิดเป็นเม็ดเงินประมาณ 15,747 ล้านบาท 
“การขยายออกไปลงทุนอสังหาริมทรัพย์โลกโดยยังคงมองประเทศสหรัฐและประเทศในแถบยุโรปเป็นสำคัญ เนื่องจากราคาอสังหาฯ เหล่านี้ได้ปรับตัวลงมาค่อนข้างถูกมาก เหมาะแก่การเข้าไปลงทุน และต้องการรักษาผลตอบแทนโดยรวมให้กับสมาชิกประมาณ 7% หรือสูงกว่าอัตราเงินเฟ้อ “น.ส.โสภาวดี กล่าว
ทางด้านผลตอบแทนจากการลงทุนในตราสารทุนทั้งในประเทศและต่างประเทศในช่วงไตรมาสแรกของปีนี้ เติบโตสูงถึง 17-18% ซึ่งถือว่าค่อนข้างสูงมาก 
สำหรับแนวโน้มการลงทุนในช่วงเดือนที่เหลือของปี ยังคงสัดส่วนการลงทุนในตราสารทุนที่ระดับเดิม คือไม่เกิน 20% แบ่งเป็นลงทุนในหุ้นไทยและต่างประเทศใกล้เคียงกันประมาณ 10% แม้ว่าในไตรมาส 2 จะมีความผันผวนกว่าไตรมาสแรกและมีความเสี่ยงของการเทขายเพื่อทำกำไรก็ตาม